La EED dal chantun vegn survegliada criticamain durant la midada dal millenni

Per pudair constatar immediatamain eventuals problems dal sistem u auters disturbis durant la midada da l'onn 1999 al 2000 e per pudair reagir a moda adequata ha il chantun organisà servetschs da pichet. Las vischnancas èn vegnidas orientadas correspundentamain.

Eventualas difficultads che pudessan cumparair sin il sectur da l'EED cun la midada da l'onn 1999 a l'onn 2000 vegnan numnadas "problem da l'onn 2000". Numerus computers pli vegls conuschan sulettamain las dus davosas cifras d'in'annada e na pon perquai betg "savair", sche "00" veglia uss dir 2000 u 1900. Las davosas duas nullas da l'annada 2000 n'èn pia betg definidas cleramain.Quai po chaschunar resultats sbagliads e cupitgas dal sistem. Betg be computers en il senn pli stretg èn pertutgads da quest problem. Er tut las installaziuns che cuntegnan processurs èn sensiblas per funcziuns sbagliadas (per exempel maschinas d'iseglias cun direcziun numerica, sistems d'ascensurs, centralas da telefon u da distribuziun d'electricitad).

Sistems d'informatica vegnan examinads

En l'administraziun chantunala èn ins s'occupà da questa situaziun. Sin il sectur da l'informatica èn vegnids examinads ils CPs, ils servers, ils sistems da las secziuns e la software da tut ils uffizis. En blers cas han ins remplazzà la hardware ed installà novas versiuns da software. Questas lavurs èn terminadas. Durant il temp digl 1. da december 1999 fin ils 15 da schaner 2000 na pon da princip vegnir installads u modifitgads nagins sistems. Excepziuns èn be permissas en cas urgents. Uschia vul ins evitar l'import da novas difficultads chaschunads da l'onn 2000; eventuals problems pon ins attribuir cleramain al "problem da l'onn 2000". Quai facilitescha la tschertga dals sbagls.

Sch'i resulta in datum correct da l'examinaziun absolutamain necessaria l'emprim di da lavur da l'onn 2000, è la probabilitad fitg gronda che tut las componentas funcziuneschian.

L'uffizi d'informatica è pront

L'uffizi d'informatica è cuntanschibel ed en servetsch durant 24 uras durant ils dis da la midada dal millenni. En quest temp vegnan segiradas e controlladas tut las plattafurmas dirigidas da l'uffizi d'informatica per la midada da l'onn. Per garantir ch'il temp saja suffizient na pon ins betg duvrar ils sistems dals 31 da december 1999 fin ils 2 da schaner 2000. Questa restricziun è giustifitgada, cun quai ch'i sa tracta tuttavia da temp liber. La suletta excepziun è il sistem da mail. Quest stat a disposiziun senza interrupziun per ch'ins possia reagir spert en cas da problems

La polizia chantunala extenda il servetsch da pichet

Er la polizia chantunala dal Grischun vegn ad extender ses servetsch da pichet. D'ina vart tegna ella quint dals disturbis ch'èn pussaivels, da l'autra vart dal basegn da segirezza augmentà en connex cun las numerusas occurrenzas da millenni en il chantun. Ils posts da polizia e las basas da la polizia da traffic da la polizia chantunala èn occupads tut il temp tranter ils 31 da december 1999 a las 22.00 ed igl 1. da schaner 2000 a las 02.00. Uschia è la polizia er cuntanschibla en cas che las raits da telefon fissan surchargiadas (centrala d'alarm e d'acziun da la polizia chantunala: tel. 081-257 71 11). Er la direcziun da la polizia ed eventualas acziuns èn garantidas tras pichet extendì. La colliaziun cun il center d'infurmaziun da la confederaziun vegn mantegnì cun lingias protegidas.

Er il stab directiv e la protecziun civila sin pichet

Il center dal stab directiv chantunal e spezialists adattads èn er sin pichet durant la midada da l'onn e pon en cas da basegn vegnir convocads entaifer ina mes'ura. Funcziunaris superiurs che fan part dal stab directiv chantunal èn vegnids orientads correspundentamain e stattan a disposiziun entaifer duas uras, sche quai è necessari. En cas da disturbis u donns stattan er a disposiziun parts da las organisaziuns da protecziun civila. L'alarm po immediatamain vegnir mess en funcziun e na vegn betg influenzà d'eventuals problems da l'onn 2000.

Midada da la data entschaiva en la Nova Zelanda

La midada da la data dal 1999 al 2000 entschaiva a las 12.00 (temp svizzer) en la Nova Zelanda e sa sposta plaun plaunet en direcziun vest. I vegn perquai recumandà da tadlar las novitads il suentermiezdi dals 31 da december 1999. D'ina vart pon las communicaziuns infurmar davart las consequenzas da la midada da la data, da l'autra vart pon ellas furnir infurmaziuns impurtantas per las organisaziuns da pichet. Ulteriuras infurmaziuns davart il problem da l'onn 2000 datti tras il numer da telefon 0848 8 2000 00 sco er en l'internet sut www.millenium.ch.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 21.12.1999